laion/Wikipedia-Exotic huggingface dataset:
טייסון גיי

טייסון גיי (באנגלית: Tyson Gay; נולד ב-9 באוגוסט 1982 בארצות הברית) הוא אצן אמריקאי, אלוף עולם בריצת 100 מטר ובריצת 200 מטר (אוסקה 2007). הוא האצן השני המהיר בכל הזמנים בריצת 100 מטר, לאחר שיאן העולם יוסיין בולט מג'מייקה. גיי הורשע באימרוץ, ומדליית הכסף האולימפית (לונדון 2012) בה זכה בריצת שליחים 4x100 נשללה ממנו ומהרביעייה האמריקאית כולה. ב-18 באוגוסט 2006 קבע גיי את שיאו בריצת 100 מטר, 9.84 שניות. הוא השווה את השיא ב-22 ביוני 2007 באינדיאנפוליס ויומיים אחר כך קבע את התוצאה השנייה בכל בזמנים, דאז, בריצת 200 מטר, 19.62 שניות, אחרי שיאו של מייקל ג'ונסון (19.32) מאולימפיאדת אטלנטה (1996). באליפות העולם שנערכה באוסקה שביפן, בשנת 2007 זכה גיי ב-3 מדליות זהב, בריצת 100 מטר בתוצאה של 9.85 שניות, לפני דריק אטקינס מאיי בהאמה (9.91 שניות) ואסאפה פאוול מג'מייקה (9.96 שניות), בריצת 200 מטר בשיא אליפות חדש של 19.76 שניות, לפני יוסיין בולט מג'מייקה (19.91 שניות) ובן ארצו ואלאס ספירמון (20.05 שניות) ובריצת שליחים 100x4 יחד עם ספירמון, לירוי דיקסון ודרוויס פאטון שקבעו את תוצאת השנה בעולם, 37.78 שניות, לפני ג'מייקה שקבעה שיא לאומי חדש של 37.89 שניות ובריטניה (37.90 שניות). באולימפיאדת בייג'ינג (2008) היה גיי אחד המועמדים לזכייה במדליית הזהב, אך לא הצליח להעפיל למקצה הגמר לאחר שבחצי הגמר סיים את המקצה רק במקום החמישי. הוא סיים את האולימפיאדה ללא מדליה, לאחר שנבחרתו פסלה בריצת שליחים 100x4 מטר. בתחרות ליגת הזהב ברומא קבע גיי שיא אישי ולאומי במאה מטר, כשניצח עם זמן של 9.77 שניות. באליפות העולם שנערכה בברלין, ב-16 באוגוסט 2009, שיפר את השיא והעמיד אותו על 9.71 שניות, אולם זכה רק במדליית כסף. ב-20 בספטמבר 2009, בגרנד פרי בשאנגחאי, הוא שיפר את שיאו האישי והלאומי פעם נוספת באותה שנה והעמיד אותו על 9.69, תוצאה אשר שווה לשיאו העולמי הקודם של יוסיין בולט מאולימפיאדת בייג'ינג. באולימפיאדת לונדון (2012) זכה גיי במדליית כסף אולימפית בריצת שליחים 4x100 מטר ביחד עם טרל קימונס, ג'סטין גטלין וראיין ביילי בשיא אמריקאי חדש של 37.04 שניות, אחרי ג'מייקה שקבעה שיא עולם חדש של 36.84 שניות ולפני טרינידד וטובגו (38.12 שניות). נוסף לכך, הוא סיים במקום רביעי בריצת 100 מטר בתוצאה של 9.80 שניות, מאית השנייה איטי ממדליית ארד שבה זכה גטלין. באליפות ארצות הברית באתלטיקה שמהווה את המבחנים האמריקאים לאליפות העולם שנערכה בדה מוין שבאיווה ב-21 ביוני 2013 זכה גיי בשתי מדליות זהב בריצת 100 מטר בתוצאת השנה בעולם של 9.75 שניות ובריצת 200 מטר גם כן בתוצאת השנה של 19.74 שניות. באליפות ארצות הברית שנערכה בשנת 2015 זכה גיי במדליית זהב בריצת 100 מטר בתוצאה של 9.87 שניות. ב-14 ביולי באותה השנה הודה גיי כי השתמש בחומרים אסורים, וכי ייעדר מאליפות העולם באתלטיקה 2013. מדיה וקבצים בנושא טייסון גיי בוויקישיתוף אתר האינטרנט הרשמי של טייסון גיי (באנגלית) טייסון גיי, ברשת החברתית פייסבוק טייסון גיי, ברשת החברתית אקס (טוויטר) טייסון גיי, ברשת החברתית אינסטגרם טייסון גיי, באתר olympedia.org טייסון גיי, באתר התאחדות האתלטיקה הבין-לאומית טייסון גיי, באתר ליגת היהלום טייסון גיי, באתר Track and Field (גברים) טייסון גיי, באתר נבחרת ארצות הברית באתלטיקה טייסון גיי: ירד גשם אז לא רצתי מהר, ONE,‏ 25.6.07 אורן אהרוני, הלם: גיי ופאוול נתפסו על שימוש בחומרים אסורים, באתר ynet, 14 ביולי 2013 100 מ': טייסון גיי השווה את הזמן השני בטיבו בהיסטוריה, באתר וואלה, 20 בספטמבר 2009
גובלן

גּוֹבְּלֶן (Gobelin) הייתה משפחה של צובעי חוטים שעברו לייצור אריגים בטכניקה הקרויה על שמהּ. המשפחה, שמוצאה ככל הנראה מריימס, השתכנה באמצע המאה ה-15 סמוך לפריז, על גדות הבִּיֶיבְרְ (Bièvre), מיובלי הסן. ראש המשפחה, ז'אן גובלן (Jehan Gobelin; מת ב-1476), מצא דרך ייחודית לצביעת בדים, ויורשיו פיתחו מפעל לאריגת טַפֵּטִין שהתפרסמו באיכותם והעשירו אותם. שטיחי גובלן היו מרהיבים ומבוקשים מאוד, ובגינם החלו בתי אריגה אחרים החלו לייחס למוצריהם את השם 'גובלן' כסממן לאיכות וליופי. 'גובלן' נעשה כך לשם גנרי, והמונחים 'גובלן' ו'טַפֵּטִין' (טפסטרי) הם חופפים. אמנים מפורסמים נרתמו לאורך הדורות לעצב את הדוגמאות שנארגו בטפטין. צאצאי המשפחה זנחו ברבות הימים את המפעל, רכשו אדמות והשיגו תוארי אצולה. היו בהם שמילאו תפקידים בכירים בחצר המלוכה הצרפתית. ב-1662 נרכש המפעל עבור המלך לואי ה-14 באמצעות שר האוצר קולבר, שמו הוסב ל'מפעל הגובלנים' (La manufacture des Gobelins) והוא פועל במסגרת ממשלתית עד ימינו אלה. אריגת טפטין צורכת זמן רב וחומרים יקרים ושטיחים ממין זה אינם בהישג יד אלא של עשירים. על כן נמצאה דרך פשוטה להעתקת הדגמים במלאכת רקמה על בד קנבס. בניגוד לטפטין הנארג על נול נייח וכבד, בד הרקמה ניתן לנשיאה לכל מקום, למרעה ולבית, לעבודה בעת פנאי. המונח "גובלן" יוחס במשך השנים גם לעבודת רקמה על בד, אף שמקורו באריגה. בקברי הפרעונים תחותמס הרביעי ותות ענח' אמון במצרים העתיקה נמצאו שאריות של אריגי שטיחים בסגנון שטיח הגובלן. בחוף המערבי של פרו נמצאו שאריות של אריגים בסגנון זה שתוארכו להמאה הראשונה לפני הספירה. בבריסל בבלגיה התפתחה כבר במאה ה-15 תעשיית טפטין ענפה, שהייתה לשם דבר. בתחילת המאה ה-20 החלו אמנים ידועים להתעניין שוב באריגת גובלן, ובזכותם זכתה טכניקה היסטורית זו לפריחה מחודשת. בכפר הצרפתי אובוסון (Aubusson) שוחזרו בתי אריגה שהביאו לפריחה כלכלית של המקום ושל הגובלנים. החלוץ בתחום היה האמן ז'אן לורסה (Jean Lurçat), ואליו הצטרפו מרסל גרומֵייר (Marcel Gromaire), דום רובר (Dom Robert), פבלו פיקאסו ורבים אחרים. בישראל מוּכָּרים שטיחי הקיר הארוגים בטרקלין שאגאל שבכנסת שעיצב מארק שאגאל. כיום מכנים בשם "גובלן" גם רקמת צלבים בדוגמאות שונות על גבי בד רשת. רקמה כזו הייתה תחביב נפוץ בישראל בשנות ה-60 ובשנות ה-70 של המאה העשרים, ותוצריה הממוסגרים נתלו לקישוט על קירות הבתים. טפטין אריגה רקמה (מלאכת יד) אמנות סיבים P ,Diets (1962). Schering & Islag .Heijnis NV Amsterdam גובלן, באתר אנציקלופדיה בריטניקה (באנגלית) Edward Lucie-Smith, The Beginings, The Story of CRAFT, The Craft`sman`s Role in Society, 1981, Itaca: Cornell//Phaidon, 1981, עמ' 31, ISBN 0-8014-1428-8. (באנגלית) Jennifer Harris (ע), Tapestry, Textiles 5,000 years.An international History and Illustated Survey, 1993, New York: Harry N. Abrams, 1993, עמ' 24, ISBN 0-8109-3875-8. (באנגלית) Guy Delmarcel, An Volckaret, Peter Smets (ע), תרגום: Rodney Martin ,Alison Mouthaan-Gwillim, Willy Stevens, Fabiene Selfslagh, Suzanne Koening , Heidrun Satler, Flemish tyapestry, An Art on a European Scale, Flemish Tapestries Five Centuries of Tradition, 1995, Luxemburg: De Wit, 1995, עמ' 13. (בהולנדית, אנגלית, צרפתית גרמנית)
קניון עזריאלי הנגב

קניון עזריאלי הנגב הוא מרכז קניות בבאר שבע, השני בגודלו בנגב. הקניון ממוקם בצומת אלי כהן סמוך לתחנה המרכזית, לתחנת הרכבת באר שבע – מרכז ולקריית הממשלה. קניון הנגב תוכנן על ידי האדריכל יעקב גיל והוקם בשנת 1989 על ידי יצחק רגר[דרושה הבהרה], לפני שנבחר לראשות עיריית באר שבע. נפתח במרץ 1990. באותה תקופה היה הקניון אחד הגדולים שנבנו בישראל. הקניון משתייך לרשת מרכזי הקניות של קבוצת עזריאלי. בשנת 1996 הורחב משמעותית, כאשר נבנה מגדל העסקים של הקניון. הקניון משרת את אוכלוסיית העיר והאזור ומהווה מוקד מרכזי לכל הנגב הצפוני. שטחו המסחרי של הקניון 22,000 מטר רבוע והוא בנוי בשמונה קומות המהוות 4 מפלסים. שטח מגדל המשרדים 10,000 מ"ר. בקניון פועלים כ-170 עסקים, והוא כולל חניון בתשלום עם כ-600 מקומות חניה. הקניון סגור בשבת. הקמת הקניון והצלחתו גרמו מצד אחד להעלאת נפח המסחר בעיר ובכך הפך את אורח חיי תושב העיר לקלים ודומים יותר לאלה של תושבי המרכז והעולם המערבי, מצד שני הקניון פגע בחיי המסחר בעיר העתיקה של באר שבע שממנה לא התאוששו עדיין.[דרוש מקור] בשנת 2010 נסגר בית הקולנוע "רב חן" בקניון. אתר האינטרנט הרשמי של קניון עזריאלי הנגב
רבקה רומיין

רבקה אלי רומיין (באנגלית: Rebecca Alie Romijn; נולדה ב-6 בנובמבר 1972) היא שחקנית אמריקאית ודוגמנית על לשעבר. רומיין נולדה בברקלי, קליפורניה. הוריה הם אליזבת' (לבית קויזנגה) וג'אאפ רומיין. אביה יליד הולנד ואמה היא אמריקאית ממוצא הולנדי ואנגלי. הוריה נפגשו כאשר אימה כנערה הייתה בתוכנית לחילופי סטודנטים ולמדה בהולנד. כאשר למדה רומיין מוזיקה באוניברסיטת קליפורניה בסנטה קרוז, היא התחילה לעסוק בדוגמנות. לצורך קידום קריירת הדוגמנות, רומיין עברה להתגורר בפריז למשך יותר משנתיים. לצד עבודות נוספות, דגמנה רומיין לגיליון בגדי הים של ספורטס אילוסטרייטד, ואף הייתה על השער פעמיים. בפעם הראשונה, בשנת 1999, רומין הופיעה לבד, ובפעם השנייה, בשנת 2006, הופיעה על השער עם דוגמניות העבר. רומיין הייתה דוגמנית בחברת ההלבשה התחתונה "ויקטוריה'ס סיקרט". בנוסף, היא הנחתה את התוכנית "House of Style" בערוץ MTV, בין השנים 1998 עד 2000. בין היתר, השתתפה מספר פעמים בתצוגת האופנה של ויקטוריה'ס סיקרט. בשנת 1997 שיחקה את תפקידה הראשון, בסדרה המצליחה "חברים". רומיין הופיעה בתפקידי אורח בסדרות כמו: "ג'ק וג'יל", "תהרגו אותי וזהו" ו"מד טי.וי". בשנת 1998, שיחקה רומיין את תפקידה הקולנועי הראשון בסרט "עבודה מלוכלכת". בשנת 1999, שיחקה רומיין בתפקיד עצמה בסרט "אוסטין פאוורס: המרגל שתקע אותי". בשנת 2000, ביצעה רומיין את התפקיד הראשון שלה בסרט קולנוע גדול, בסרט "אקס-מן". ב-2003, הופיעה בסרט השני בסדרה, "אקס-מן 2", וב-2006 בסרט השלישי בסדרה, "אקס-מן 3: המפלט האחרון". בסרטי "אקס-מן" גילמה רומיין את מיסטיק, מוטאנטית משנת צורה המשמשת כסוכנת ועוזרת עבור הנבל הראשי מגנטו. רומיין ביצעה את התפקיד הראשי הראשון שלה, בשנת 2002 בסרט צרפתי בשם "Femme Fatale". בנוסף היא כיכבה בסרטים נוספים כמו: "רולרבול", "המעניש" ו"שיבוט מסוכן". רומיין שיחקה את התפקיד הראשי ב"פפר דניס", סדרת טלוויזיה של רשת The WB. בינואר 2007, הופיעה רומיין לראשונה בסדרה של ABC, "בטי", בה היא משחקת בתפקיד קבוע את אלכסיס מיד, אחותו הטרנסג'נדרית של הדמות הראשית, דניאל מיד. רומיין השתתפה בסדרת הדרמה "איסטוויק", עיבוד טלוויזיוני לספרו של ג'ון אפדייק, "המכשפות מאיסטוויק". לצידה השתתפו גם לינדסי פרייס וג'יימי ריי ניומן. בשנים 2014–2018 כיכבה בארבע עונותיה של הסדרה "שומרי האוצרות" לצדו של נואה ויילי. החל משנת 2019 משחקת בתפקיד אונה צ'ין-ריילי (מספר אחת) בסדרות "מסע בין כוכבים: דיסקברי" ו"מסע בין כוכבים: מסעות קצרים" ובתפקיד מרכזי יותר בסדרה "מסע בין כוכבים: עולמות חדשים ומשונים". רומיין נישאה לשחקן ג'ון סטיימוס ב-19 בספטמבר 1998. כאשר הייתה נשואה השתמשה רומיין בשם רבקה רומיין-סטיימוס בחייה האישיים והמקצועיים. הזוג נפרד ב-12 באפריל 2004, והתגרש באופן רשמי ב-1 במרץ 2005. לאחר הפרידה חזרה רומיין לשם נעוריה. ב-19 בספטמבר 2005, הודיעה רומיין על אירוסיה לשחקן ג'רי אוקונל. ב-14 ביולי 2007, התחתנה רומיין עם אוקונל באוג'אי, קליפורניה. בדצמבר 2008, ילדה רומיין זוג תאומות. רומיין דוברת צרפתית והולנדית באופן שוטף, בנוסף לשפת האם שלה, אנגלית. רבקה רומיין, ברשת החברתית אקס (טוויטר) רבקה רומיין, ברשת החברתית אינסטגרם רבקה רומיין, במסד הנתונים הקולנועיים IMDb (באנגלית) רבקה רומיין, באתר AllMovie (באנגלית) רבקה רומיין, באתר Rotten Tomatoes (באנגלית) רבקה רומיין, באתר Box Office Mojo (באנגלית) רבקה רומיין, במסד הנתונים הקולנועיים KinoPoisk (ברוסית) רבקה רומיין, באתר MusicBrainz (באנגלית) רבקה רומיין, באתר Discogs (באנגלית)
נאום (קדוש נוצרי)

הקדוש נָאוּם מפרסלב (או Sveti Naum, הקדוש נאום מאוחריד) (830 לערך – 23 בדצמבר 910) היה מלומד בולגרי שחי בתקופת ימי הביניים, סופר ומורה. אין כמעט מידע על חייו לפני שחזר ממורביה הגדולה (אנ') לבולגריה. לפי ההגיוגרפיה של הקדושים קירילוס ומתודיוס שנכתבה על ידי קלמנט מאוחריד, נאום השתתף במשלחת שלהם למורביה הגדולה וב-867 או 868 הפך לכומר ברומא. בשנת 885 גורש נאום ממורביה הגדולה, לאחר ששהה זמן מה בכלא בגלל התנגדותו לכמורה הגרמנית ששלטה במקום. באותה שנה, או בזו שלאחריה, נאום הגיע לפליסקה ביחד עם קלמנט מאוחריד, אנגלריוס וייתכן שגם גוראזד (לפי מקורות אחרים, בתקופה הזאת גוראזד היה מת). נאום היה אחד מהמייסדים של בית הספר לספרות של פליסקה (אנ') (שמאוחר יותר נודע בשם בית הספר לספרות של פרסלב), ועבד שם בין 886 ל-893. לאחר שקלמנט התמנה לתפקיד הארכיבישוף של דרמבינקה (וליקה) ב-893, נאום המשיך בעבודתו של קלמנט בבית הספר לספרות של אוחריד. ב-905 נאום ייסד את המנזר באגם אוחריד, ולאחר מותו שונה שם המנזר והוא נקרא על שמו. נאום נפטר ב-23 בדצמבר 910, בעיר אוחריד שבאימפריה הבולגרית (כיום במקדוניה הצפונית). פסגת הקדוש נאום באי ליווינגסטון שבאיי שטלנד הדרומיים, אנטארקטיקה, נקראת על שם נאום. מדיה וקבצים בנושא נאום בוויקישיתוף
קלמנט מאוחריד

הקדוש קלמנט מאוחריד (בבולגרית: Свети Климент Охридски‏; 840 – 17 ביולי 916) היה מלומד וסופר בולגרי שחי בימי הביניים, וכן היה הארכיבישוף הבולגרי הראשון. העדויות על חייו לפני שחזר ממורביה הגדולה לבולגריה הן קלושות, אולם לפי ההגיוגרפיה של תאופילוס מבולגריה, קלמנט נולד בחלק הדרום מערבי של האימפריה הבולגרית, באזור מקדוניה. כיוון שהיה תלמידם של הקדושים קירילוס ומתודיוס, קלמנט השתתף במשלחת שלהם למורביה הגדולה. לאחר מותו של קירילוס, ליווה קלמנט את מתודיוס מרומא לפאנוניה ומורביה הגדולה. לאחר מותו של מתודיוס עצמו ב-885, קלמנט עמד בראש המאבק נגד הכמורה הגרמנית במורביה הגדולה לצידו של גוראזד. לאחר ששהה זמן מה בכלא, הוא גורש ממורביה הגדולה ובשנת 885 או 886 הגיע לגבולותיה של בולגריה ביחד עם נאום מפרסלב, אנגלריוס וייתכן שגם גוראזד (לפי מספר מקורות, גוראזד כבר היה מת באותה תקופה). לאחר מכן, ארבעתם נשלחו לעיר הבירה הבולגרית פליסקה, היכן שהם מונו על ידי בוריס הראשון מבולגריה ללמד ולהדריך את הכמרים בשפה הסלאבית הכנסייתית העתיקה. לאחר קבלת הנצרות ב-865, טקסי הדת בבולגריה נוהלו ביוונית על ידי כמרים שנשלחו מהאימפריה הביזנטית. בעקבות חששו מגדילת ההשפעה הביזנטית והיחלשות המדינה ועל מנת לשמר את העצמאות והיציבות הפוליטיות של בולגריה, בוריס תמך באימוץ השפה הסלאבית הכנסייתית העתיקה בטקסים הדתיים. כאשר השקפתו בנושא גובשה, בוריס פעל לייסודם של שני בתי ספר לספרות (אקדמיות), בהם ילמדו את השפה הסלאבית הכנסייתית. בית הספר הראשון נוסד בעיר הבירה, פליסקה, והשני באזור קוטמיצ'ביצה (כיום במערב רפובליקת מקדוניה ומזרח אלבניה). בעוד שנאום מפרסלב נשאר בפליסקה ועבד על ייסודו של בית הספר לספרות של פליסקה, קלמנט נשלח על ידי בוריס לאוחריד שבקוטמיצ'ביצה ביחד עם משלחת, על מנת לארגן שם את לימודי הסלאבית הכנסייתית העתיקה. במשך תקופה של שבע שנים – מ-886 ועד 893 – קלמנט לימד 3,500 תלמידים את השפה ואת האלפבית הגלגוליטי. ב-893 הוא התמנה לתפקיד הארכיבישוף של דרמביקה (וליקה), שהייתה גם כן בקוטמיצ'ביצה. לאחר מותו בשנת 916 הוא נקבר במנזר שלו, סנט פנטלימון, באוחריד. קלמנט היה אחד הסופרים הפורים והחשובים שכתבו בבולגרית עתיקה (הגרסה הבולגרית של סלאבית כנסייתית עתיקה). קלמנט נחשב לכותב ההגיוגרפיה של קירילוס הקדוש ושל מתודיוס הקדוש. כמו כן, קלמנט תרגם את טריודת הפרחים, המכילה מזמורים כנסייתיים המבוצעים בין חג הפסחא לפנטקוסט, והדעה הרווחת היא שהוא הסופר שכתב את הטקס הקדוש ואת הספר חייו של האפיפיור קלמנס הראשון, כמו גם את הטקסים העתיקים המוקדשים לקירילוס הקדוש ולמתודיוס הקדוש. המצאתו של האלפבית הקירילי מיוחסת אף היא לקלמנט, אף על פי שישנה דעה האומרת שהאלפבית התפתח תחת השפעה ביזנטית חזקה בבית הספר לספרות של פרסלב בתחילת המאה ה-10. האוניברסיטה הבולגרית המודרנית הראשונה, אוניברסיטת סופיה, שנוסדה ב-1888, נקראה על שמו של קלמנט. האוניברסיטה שבעיר ביטולה (רפובליקת מקדוניה), שנוסדה ב-1979, נקראת גם כן על שם קלמנט. בסיס המחקר המדעי הבולגרי סנט קלמנט אוחרידסקי הנמצא באי ליווינגסטון שבאיי שטלנד הדרומיים, אנטארקטיקה, נקרא גם כן על שם קלמנט. מדיה וקבצים בנושא קלמנט מאוחריד בוויקישיתוף Patron Saints Index "This great father of ours and light of Bulgaria was by origin of the European Moesians which the people commonly know as Bulgarians…". "The Ohrid Legend" or the short biography of St Clement by 13th-century Greek Archbishop of Ohrid Demetrius Chomatianus. Cited in Иванов, Й. (1931). Български старини из Македония (בבולגרית). София. p. 316.
פורמולה 1 עונת 1997

במסגרת פורמולה 1 של שנת 1997 נערכו 17 מרוצים. באליפות העולם זכה ז'אק וילנב הקנדי, הפעם היחידה בה זכה באליפות הפורמולה 1. קבוצת ויליאמס זכתה באליפות העולם ליצרנים. בתחילת העונה, שלט (למעט המרוץ הראשון) וילנב בצורה ברורה באליפות, אולם ככל שהתקדמה העונה, מיכאל שומאכר התקדם וסגר את הפער. לפני המרוץ האחרון בעונה (מרוץ אירופה שנערך בעיר חרס שבספרד), הוביל שומאכר בנקודה אחת על וילנב. במהלך מקצי הדירוג, קרה מקרה נדיר בו שלושה נהגים קבעו את הזמן המהיר ביותר באופן זהה: וילנב, שומאכר והיינץ הרולד פרנצן. וילנב זינק ראשון שכן הוא היה הראשון שקבע את הזמן. אולם כבר בזינוק, עקף שומאכר את וילנב. בהקפה ה-48 של המרוץ, ניסה וילנב לעקוף את שומאכר. שומאכר "שבר את ההגה" לכיוון וילנב ויצר התנגשות בין הרכבים. המקרה הזכיר לרבים את שני המקרים שקרו מספר שנים קודם לכן בין איירטון סנה לאלן פרוסט. ואולם במקרה זה, שומאכר ניזוק ופרש ואילו וילנב הצליח להמשיך ולסיים במקום השלישי שהקנה לו ארבע נקודות שזיכו אותו באליפות. לאחר המרוץ, קבעה ה-FIA כי שומאכר נהג מלכתחילה נהיגה מסוכנת והוא נפסל כליל מעונת הפורמולה 1 שזה עתה הסתיימה. עם זאת, חישובי הסטטיסטיקה של העונה (נקודות דירוג, מיקומים, זינוקים וכו') לא נמחקו לו. כבכל עונה, חלו מספר שינויים בתקנון. העיקריים שבהם היו: הקצאה של 36 צמיגים "יבשים" ו-28 "צמיגי גשם" לכל סוף שבוע של מרוץ. על כל נהג לבחור מלכתחילה 28 צמיגים מסוג אחד בלבד. 16 מתוכם (על פי הגרלה) ישמשו בעת מקצי הדירוג בלבד. חובת נשיאת קופסה שחורה בכל רכב מרוץ. מרכב אחורי עמיד בפני התנגשויות באותה עמידות כמו המרכב הקדמי. (*) הערה: הגרנד פרי של לוקסמבורג נערך למעשה בגרמניה במסלול שהיה מקובל להיקרא לפני כן "הגרנד פרי האירופאי". גם לאחר עונה זו הוא חזר להיקרא כך ולמעשה, נחשב כגרנד פרי של לוקסמבורג רק למשך עונות 1997 ו-1998. מדיה וקבצים בנושא פורמולה 1 עונת 1997 בוויקישיתוף תוצאות מרוצי העונה באתר Formula1.com. סיכום העונה באתר MotorSport Magazine.
Out of Time

Out of Time הוא אלבומם השביעי של להקת הרוק אלטרנטיבי אר. אי. אם. שיצא ב-1991. האלבום נחשב לפריצה הבינלאומית של הלהקה. האלבום הוקלט בין ספטמבר לאוקטובר 1990 ויצא ב-11 במרץ בבריטניה וב-12 במרץ בארצות הברית. האלבום הגיע לראשי המצעדים בבריטניה וגם בארצות הברית, שם גם הגיע למעמד אלבום פלטינה ארבע פעמים. האלבום זכה ב-3 קטגוריות מתוך 6 מועמדויות בטקס פרסי גראמי לשנת 1992. בין היתר הועמד לאלבום השנה. ארבעה שירים מהאלבום יצאו כסינגלים - Losing My Religion, Radio Song, Texarkana ו-Shiny Happy People. כל השירים נכתבו על ידי ביל ברי, פיטר באק, מייק מילס ומייקל סטייפ. Radio Song" – 4:13" Losing My Religion" – 4:26" Low" – 4:55" Near Wild Heaven" – 3:17" Endgame" – 3:48" Shiny Happy People" – 3:45" Belong" – 4:05" Half a World Away" – 3:26" Texarkana" – 3:37" Country Feedback" – 4:07" Me in Honey" – 4:06" ביל ברי – מערכת תופים, כלי הקשה, גיטרת בס, פסנתר, קולות רקע פיטר באק – גיטרה, מנדולינה מייק מילס – גיטרת בס, אורגן, פסנתר, צ'מבלו, קולות רקע מייקל סטייפ – שירה דייוויד ואלי ארנז - כינור פיטר הולספל - גיטרות קיד ג'ורדן - סקסופון KRS-One - ראפ (בשיר Radio Song) קייט פירסון - שירה מידע על האלבום Out of Time באתר MusicBrainz מידע על האלבום Out of Time באתר AllMusic האלבום Out of Time באתר Discogs האלבום Out of Time באתר ספוטיפיי האלבום Out of Time באתר Last.fm האלבום Out of Time באתר סאונדקלאוד האלבום Out of Time באתר יוטיוב
טאריק עבדול-ואהד

טאריק עבדול-ואהד (בצרפתית: Tariq Abdul-Wahad; נולד כאוליבר מייקל סיינט-ג'ין ב-3 בנובמבר 1974) הוא כדורסלן צרפתי ששיחק בעבר בליגת ה-NBA. עבדול-ואהד נולד בצרפת להורים שהיגרו מגיאנה הצרפתית. הוא שינה את שמו לטאריק עבדול-ואהד לאחר שהתאסלם בשנת 1997. טאריק היה השחקן הצרפתי הראשון ששיחק ב-NBA. בתחילה שיחק עבדול-ואהד באוניברסיטת מישיגן, אך לאחר מכן עבר למכללה בסן-חוזה ובשנת 1997 נבחר בדראפט על ידי הסקרמנטו קינגס. הוא נודע כשחקן הגנתי אך בעקבות פציעות רבות מהן סבל הספיק לשחק רק 236 משחקים מתוך 788 במדי הקינגס. בשנת 2005 נכלל עבדול-ואהד ברשימת שחקני המילואים של הדאלאס מאבריקס אך שוחרר במחנה האימונים שקדם לעונת 2005/2006. עבדול-ואהד הוזמן בנובמבר 2006 לקבוצה האיטלקית קלימאמיו בולוניה למבחנים, אך לא הוחתם לבסוף. חולצתו במכללה שבסן-חוזה עם הסיפרה 3 הוצאה בשנת 2002 משימוש והיא תלויה בהיכל התהילה של המכללה עם שמו הראשון, השם שבו השתמש כשהיה במכללה. עונתו הטובה ביותר של טאריק עבדול-ואהד בליגת ה-NBA הייתה עונת 1998/1999 בקבוצת סקרמנטו קינגס. הוא שיחק בחמישייה הפותחת בשנה בה נחשבה הקבוצה למלהיבה, אם לא המלהיבה ביותר, ב-NBA. הקינגס הצליחו להפעיל לחץ על הפייבוריטית, היוטה ג'אז, אך לבסוף הפסידו להם במשחק החמישי והאחרון של הסדרה. מדיה וקבצים בנושא טאריק עבדול-ואהד בוויקישיתוף אתר האינטרנט הרשמי של טאריק עבדול-ואהד (בצרפתית) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל השחקן באתר ה-NBA
קיש (פירושונים)

מלבד השם הפרטי העברי התנ"כי קיש, קיש בצורתו הגרמנית Kisch הוא שם משפחה יהודי אשכנזי שמקורו בעיירה בשם חישה (Chýše, בגרמנית "חיש" - "Chiesch), בבוהמיה (צ'כיה). בשפה ההונגרית משמעות המילה kiss "קיש" הוא "קטן" ו- Kiss, Kis‏ או Kisch וא שם משפחה נפוץ (השישי או השביעי בתפוצה) אצל ההונגרים ובני מיעוטים, למשל גרמנים, בממלכת הונגריה. אחרי תהליך האמנציפציה שם משפחה זה אומץ גם על ידי יהודים אשכנזים דוברי הונגרית וצאצאיהם. האם התכוונתם ל... אישים קיש אבי שאול – דמות מקראית גרגה קיש – שחיין הונגרי דניאל קיש – אמריקאי עיוור, מומחה בהתמצאות במרחב באמצעות תהודה דניאל קיש (מעצב) – מעצב תעשייתי ישראלי דנילו קיש – סופר ומשורר יוגוסלבי סרבי-מונטנגרי ממוצא יהודי יואב קיש – שר החינוך וחבר הכנסת מטעם סיעת הליכוד, נכד של פרדריק קיש יצחק קיש – משפטן ושופט יהודי-הולנדי, פרופסור באוניברסיטת אמסטרדם נחמיה קיש – רקדן בלט אמריקאי פרדריק קיש – איש צבא ומנהיג ציוני, שאבותיו הגיעו להולנד ואחר כך לאנגליה מבוהמיה משה (קיש) רומנו – כדורגלן עבר ישראלי בלה קיש – רוצח סדרתי הונגרי משפחת קיש – משפחה יהודית שהתיישבה בפראג בשלהי המאה ה-17 שבניה היו רופאים ידועים. אלכסנדר קיש – רב בוהמי, מבני משפחת קיש, אחיו של חנוך חנוך קיש – בלנאולוג וגינקולוג, ממפתחי ענף מרחצאות המרפא בבוהמיה. מבני משפחת קיש, אחיו של אלכסנדר אגון ארווין קיש – עיתונאי וסופר צ'כי-יהודי ממוצא אוסטרי ברונו קיש – קרדיולוג ופיזיולוג גידו קיש – היסטוריון של המשפט וחוקר תולדות עם ישראל שונות קיש – מאפה המבוסס על בצק פריך במילוי ירקות או גבינות כפר קיש – מושב בצפון ליד כפר תבור כיש (אי) – אי במצר הורמוז השייך לאיראן כיש (עיר באיראן) – עיר השוכנת באי כיש כיש – עיר שוּמֶרִית קדומה באתר Ancestry באתר ההונגרי nyilvantarto
מלודי (1971)

מלודי (באנגלית: Melody ) הוא שמו של סרט בריטי שיצא לאקרנים בשנת 1971. הסרט פורסם גם תחת השם S.W.A.L.K ראשי תיבות של "Sealed With A Loving Kiss" (חתום בנשיקה אוהבת). עלילת הסרט עוסקת בסיפור אהבה בין שני ילדים, המודיעים לתדהמת הוריהם כי הם מתכוונים להתחתן ובולט בעיקר בשל הפסקול שלו, הכולל שירים של הבי ג'יס ושל קרוסבי, סטילס, נאש ויאנג. בין יוצרי הסרט בולט בעיקר מחבר התסריט, אלן פארקר, שיצר אחר כך כבמאי סרטים כ"באגסי מלון", "אקספרס של חצות", "תהילה", "החומה" של פינק פלויד ו"מיסיסיפי בוערת". הסרט זכה לפופולריות רבה ביפן, שם הפך לסרט פולחן. יוצרי הסדרה היפנית "הלו קיטי" אף בחרו בשמו הפרטי של גיבור הסרט, דניאל, כשם ל"חבר" של דמות החתולה היפנית, כמחווה לסרט. "מלודי", במסד הנתונים הקולנועיים IMDb (באנגלית) "מלודי", באתר נטפליקס "מלודי", באתר AllMovie (באנגלית) "מלודי", באתר Rotten Tomatoes (באנגלית) "מלודי", במסד הנתונים הקולנועיים KinoPoisk (ברוסית)
יוזמת ההגנה האסטרטגית

יוזמת ההגנה האסטרטגית (באנגלית: Strategic Defense Initiative,‏ SDI), הידועה יותר בשמה הלא רשמי: פרויקט מלחמת הכוכבים, הייתה יוזמה שאפתנית של נשיא ארצות הברית רונלד רייגן לפיתוח מטריית הגנה הרמטית מפני טילים, במטרה לנטרל איום גרעיני סובייטי על ארצות הברית. מרכיב עיקרי בתוכנית זו היה אמור להיות לוויינים המצוידים במערכות לייזר, שנועדו ליירט טילי אויב. הקונספט ההגנתי שבבסיס התוכנית היווה חידוש, בהיותו תפיסת עולם שלא הייתה מקובלת בארצות הברית. המערכת כללה בנוסף למרכיב החללי לייזרים קרקעיים רבי עוצמה וטילים נגד טילים. בין תומכיה הנלהבים של יוזמה זו היה הפיזיקאי אדוארד טלר, "אבי פצצת המימן" וכן קספר ויינברגר, מזכיר ההגנה של ארצות הברית דאז. מבקריה של התוכנית טענו כי המערכת יקרה מדי ובלתי ניתנת לייצור. התוכנית השאפתנית לא מומשה בסופו של דבר, ונעצרה בתקופתו של ביל קלינטון, בעיקר משום שהצורך בה הצטמצם, עקב התפרקותה של ברית המועצות. התוכנית עלתה לארצות הברית לא פחות מ-25 מיליארד דולר, אולם היוותה זרז משמעותי ביותר לפירוקה של ברית המועצות וניצחונה של ארצות הברית במלחמה הקרה. בימיו של ג'ורג' בוש הבן עלה יישום התוכנית על הפרק שוב, בייצור טיל אמריקני לירוט טילים בליסטיים. כדי לממש את התוכנית הזו, ארצות הברית הייתה צריכה לחזור בה מאחד מהסכמיה עם רוסיה, דבר שנעשה בהסכמה בין בוש לבין ולדימיר פוטין. אף שהפרויקט לא מומש כפי שנחזה, הוא קידם את ארצות הברית מבחינה טכנולוגית, ופיתוחם של אחדים מהרעיונות שעלו במסגרת מלחמת הכוכבים נמשך עד עתה, ובהם גם מערכת "חץ 2" הישראלית שרוב מימונה הוא אמריקני, מערכת "נאוטילוס" ליירוט טילים קצרי טווח באמצעות קרן לייזר, שבפיתוחה שותפה ישראל, ופרויקט THAAD.באפריל 2022 השלימה ישראל סדרת ניסויים מוצלחים במערכת מגן אור מה שמהווה פריצת דרך טכנולוגית משמעותית במערכות אלו. הסוכנות להגנה מפני טילים רן לוי, הפנטזיה של רייגן: על יוזמת 'מלחמת הכוכבים', הידען, 2 במרץ 2011 דייוויד פרנס, "היבטי תוכנה במערכות הגנה אסטרטגית", מעשה חושב, אפריל 1986. תרגום לעברית של Software Aspects of Strategic Defense Systems רן לוי, רונלד רייגן והמלכה האדומה: על יזמת 'מלחמת הכוכבים', באתר "עושים היסטוריה" (שידור של הפודקאסט וטקסט מלא שלו) ניצן סדן, אש ברקיע: מלחמת הכוכבים של רייגן וחיל החלל של טראמפ, באתר כלכליסט, 7 ביולי 2018 יוזמת ההגנה האסטרטגית, באתר אנציקלופדיה בריטניקה (באנגלית)
מלחמת העולמות (פירושונים)

האם התכוונתם ל... מלחמת העולמות – רומן בדיוני שנכתב על ידי ה.ג'. וולס ופורסם בשנת 1898 מלחמת העולמות (תסכית) – תסכית ששודר ב-30 באוקטובר 1938 על ידי אורסון וולס ועורר בהלה רבה מלחמת העולמות (אלבום) – גרסה מוזיקלית של ג'ף ויין שיצאה בשנת 1978 מלחמת העולמות (סרט, 1953) – סרט המבוסס על הספר מלחמת העולמות (סרט, 2005) – סרט המבוסס על הספר בבימויו של סטיבן ספילברג ובכיכובו של טום קרוז מלחמת העולמות (סדרת טלוויזיה בריטית, 2019) – מיני-סדרת טלוויזיה בריטית המבוססת על הספר בהפקת BBC מלחמת העולמות (סדרת טלוויזיה אמריקאית, 2019) – סדרת טלוויזיה אמריקאית-צרפתית המבוססת על הספר בהפקת פוקס המאה ה-20 ומבית StudioCanal מלחמת העולמות – תוכנית מציאות ישראלית ששינתה את שמה ל"לא נפסיק לרקוד"